
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Marta Urbāne, 
Komisijas locekļi Andrejs Vanags kā patērētāju interešu pārstāvis un Anna Saltikova kā komersantu interešu pārstāve, izskatīja rakstveida procesā strīdu starp - patērētāju un sabiedrību saistībā ar piegādātās malkas daudzuma atbilstību līguma noteikumiem.

No lietā esošajiem materiāliem izriet, ka patērētājs 2025. gada 8. oktobrī no sabiedrības iegādājās un saņēma piecas bērza malkas kastes par 700,00 EUR. Sabiedrības tīmekļvietnē bija norādīts “Iepakojuma apjoms 2 m3” un kastes izmēri 210 × 118 × 83 cm. Arī pavadzīmē Nr. RE 2892 preces nosaukumā bija norādīts “2M3”. Paļaujoties uz šo informāciju, patērētājs uzskatīja, ka iegādājas kopā 10 m³ malkas. Pārbaudot kastu iekšējos izmērus, patērētājs aprēķināja, ka piegādātās malkas kopējais apjoms ir aptuveni 8,40 m³. Tādējādi patērētāja aprēķinātais iztrūkums ir aptuveni 1,60 m³ jeb 16 procenti no sagaidītā kopējā malkas daudzuma. Attiecīgi patērētājs prasīja cenas samazinājumu par 112,00 EUR jeb 16 procentiem no pirkuma maksas. Patērētājs vērsās pie sabiedrības ar rakstveida pretenziju, prasot atmaksāt 112,00 EUR vai piegādāt trūkstošo malkas daudzumu. Sabiedrība prasījumu neapmierināja. 
Sabiedrība paskaidroja, ka pārdod malku kastēs, nevis kubikmetros. Norādītie ārējie izmēri atbilstot apzīmējumam “strēķis 2m3”, turklāt virs katras kastes novietota papildu malka. Sabiedrība uzskatīja, ka piegādātā prece atbilst pasūtījumam un pieņemta bez iebildumiem. Tā atteicās atmaksāt 112,00 EUR vai piegādāt papildu malku, jo cena noteikta par kastēm. Vienlaikus sabiedrība norādīja, ka bija gatava pieņemt visu preci atpakaļ un atmaksāt pilnu pirkuma maksu.
Komisija, izvērtējot lietas materiālus un pušu paskaidrojumus, atzīst patērētāja prasījumu par pamatotu. Strīds vērtējams kā piegādātās preces neatbilstība aprakstam, par kuru patērētājam pienākas samērīgs cenas samazinājums.
Komisija norāda, ka saskaņā ar Patērētāju tiesību aizsardzības likuma (turpmāk - PTAL) 13. panta pirmo un otro daļu pārdevējam jānodrošina preces atbilstība līguma noteikumiem un tas atbild par piegādes brīdī pastāvējušu neatbilstību, kas atklājas divu gadu laikā. Atbilstoši PTAL 13. panta trešajai daļai, ja neatbilstība atklājas gada laikā pēc preces piegādes, uzskatāms, ka tā pastāvēja jau piegādes brīdī, ja vien šāds pieņēmums nav pretrunā preces raksturam vai neatbilstības veidam.  Atbilstoši PTAL 14. panta pirmās daļas 1. un 8. punktam precei jāatbilst aprakstam un norādītajam daudzumam, ņemot vērā arī pārdevēja publiskos paziņojumus, tostarp reklāmā sniegto informāciju.
Norāde “2 m³” preces aprakstā un pavadzīmē vidusmēra patērētājam rada pamatotu priekšstatu par katrā kastē esošās malkas daudzumu. Kastes ārējo izmēru norādīšana un cenas noteikšana par kasti neatceļ pienākumu piegādāt aprakstam atbilstošu malkas daudzumu. Tādēļ sabiedrības atsauce uz malkas pārdošanu kastēs neattaisno mazāka malkas daudzuma piegādi. Patērētājs, pamatojoties uz kastu iekšējiem izmēriem, ir aprēķinājis aptuveni 1,60 m³ iztrūkumu. Sabiedrība nav iesniegusi faktiski piegādātā malkas daudzuma mērījumus vai pārbaudāmu aprēķinu, kas atspēkotu patērētāja aprēķinu un apliecinātu 10 m³ malkas piegādi. Fotoattēlos redzamie kastu ārējo izmēru mērījumi un norāde uz malku virs kastēm paši par sevi nepierāda piegādātās malkas kopējo daudzumu. Tādēļ Komisija atzīst patērētāja aprēķinu par pietiekami pamatotu.
Komisija papildus norāda, ka informācija par preces daudzumu patērētājam jāsniedz skaidri un nepārprotami. Norādes “Iepakojuma apjoms 2 m³” un “2M3” kopējais pasniegšanas veids rada vidusmēra patērētājam priekšstatu, ka vienā iepakojumā tiek pārdoti 2 m³ malkas. Ja norāde “2 m³” attiecas tikai uz kastes ārējo ģeometrisko tilpumu, tas jānorāda tādā veidā, kas nerada pārprotamu priekšstatu par pārdotās malkas daudzumu. Konkrētajā gadījumā šāds informācijas pasniegšanas veids atbilst maldinošas komercprakses pazīmēm Negodīgas komercprakses aizlieguma likuma 4. panta otrās daļas 2. punkta un 9. panta pirmās daļas 1. punkta un otrās daļas 1. punkta izpratnē.
Saskaņā ar PTAL 28. panta ceturto daļu preces neatbilstība novēršama saprātīgā termiņā. Patērētājs prasīja sabiedrībai novērst neatbilstību, piegādājot trūkstošo malkas daudzumu, taču sabiedrība atteicās to darīt. Neatbilstība līdz Komisijas lēmuma pieņemšanai nav novērsta. Tādēļ saskaņā ar PTAL 28. panta piektās daļas 1. punktu patērētājam ir tiesības prasīt samērīgu cenas samazinājumu. Sabiedrības piedāvājums pieņemt atpakaļ visu preci un atmaksāt visu pirkuma maksu šo patērētāja tiesību neizslēdz.
Atbilstoši PTAL 28. panta 5.¹ daļai cenas samazinājumam jābūt proporcionālam preces vērtības samazinājumam. Patērētājam bija jāpiegādā kopā 10 m³ malkas par 700,00 EUR. Komisijas konstatētais aptuveni 1,60 m³ iztrūkums veido 16 procentus no nolīgtā daudzuma. Tā kā strīda priekšmets ir viendabīga prece, šāds daudzuma samazinājums atbilst 16 procentu preces vērtības samazinājumam. Līdz ar to cenas samazinājums par 112,00 EUR ir samērīgs.
Ņemot vērā minēto, Komisija, pamatojoties uz PTAL 13. panta pirmo, otro un trešo daļu, 14. panta pirmās daļas 1. un 8. punktu, 28. panta piektās daļas 1. punktu un 5.¹ daļu, 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta pirmo daļu,

nolemj:
apmierināt patērētāja prasību.
Uzdot sabiedrībai samazināt piegādātās malkas cenu par 112,00 EUR un atmaksāt patērētājam 112,00 EUR.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar PTAL 26.¹² panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās dienas.
Šis dokuments ir parakstīts ar drošu elektronisko parakstu un satur laika zīmogu.

